DA Den Europæiske Unions Tidende CE 84/512

(2004/C 84 E/0590)

SKRIFTLIG FORESPØRGSEL E-3955/03

af Heide Rühle (Verts/ALE) til Kommissionen

(5. januar 2004)

Om: Fortolkning af direktiverne om miljøoplysninger

Det i direktiv 90/313/ΕØF (1) og 2003/4/EØF (2) — offentlig adgang til miljøoplysninger — anvendte begreb »interne meddelelser« (i hhv. artikel 3, stk. 4, og artikel 4, stk. 1, litra e)) volder i praksis særlige fortolkningsproblemer.

1. Er Kommissionen af den opfattelse, at enhver simpel data- og informationsprocedure mellem og inden for myndigheder falder ind under undtagelsen »interne meddelelser« i henhold til direktiverne?

2. Såfremt Kommissionen svarer benægtende på ovenstående spørgsmål 1: Efter hvilke indholdsmæssige eller formelle kriterier skelner man informationsprocedurer, der er »interne meddelelser« i henhold til ovennævnte direktiver, fra dem, der ikke falder ind under undtagelsen »interne meddelelser«?

Svar afgivet på Kommissionens vegne af Margot Wallström

(4. marts 2004)

Kommissionen vil gerne minde det ærede medlem om, at Rådets direktiv 90/313/EØF af 7. juni 1990 om fri adgang til miljøoplysninger og Rådets direktiv 2003/4/EF af 28. januar 2003 om offentlig adgang til miljøoplysninger og om ophævelse af Rådets direktiv 90/313/EØF er rettet til medlemsstaterne, og at anmodninger om adgang til miljøoplysninger behandles efter gældende nationale bestemmelser. Disse to direktiver giver medlemsstaterne mulighed for at indføre nogle begrænsninger i retten til adgang. Kommissionen mener imidlertid, at formålet med direktiverne er at give uhindret adgang til miljøoplysninger, som de offentlige myndigheder ligger inde med, og at en undtagelse herfra bør være sjælden.

Både artikel 3, stk. 3), i direktiv 90/313/EØF (3) og artikel 4, stk. 1), litra e), i direktiv 2003/4/EF (4) indeholder bestemmelser om, at anmodning om oplysninger kan nægtes, hvis disse vedrører interne meddelelser. Kommissionen finder, at interne meddelelser faktisk er en måde, hvorpå data og faktuelle oplysninger udveksles inden for offentlige myndigheder. Interne meddelelser indgår i forberedelserne til administrative beslutninger; det skulle være muligt for en administration skriftligt at nedfælde de forskellige argumenter til fordel for eller imod en beslutning om et specifict problem, uden at de interne drøftelser offentliggøres. Nøgleelementet er trods alt den administrative beslutning og dens eventuelle begrundelse, ikke måden hvorpå den blev truffet. Dette betyder imidlertid ikke, at artikel 4, stk. 1, litra e) i direktiv 2003/4/EF tillader eller endog forpligter, at adgang afvises til alle interne meddelelser. I artikel 4, stk. 1), litra e), i direktiv 2003/4/EF står udtrykkeligt, at adgang til interne meddelelser kan nægtes, men der skal tages hensyn til offentlighedens interesse i at blive gjort bekendt med oplysningerne.

Fortolkningen af direktivets bestemmelser afgøres i sidste instans af Domstolen.

(1) EFT L 158 af 23.6.1990, s. 56.

(2) EFT L 41 af 14.2.2003, s. 26.

(3) Artikel 3, stk. 3: En anmodning om oplysninger kan afslås, når den indebærer, at der skal fremlægges ufærdige dokumenter eller data eller interne meddelelser, eller når anmodningen er åbenlyst urimelig eller for generelt formuleret.

(4) Artikel 4, stk. 1, litra e): Medlemsstaterne kan fastsætte, at en anmodning om adgang til miljøoplysninger kan afslås, såfremt anmodningen vedrører interne meddelelser, under hensyntagen til offentlighedens interesse i at blive gjort bekendt med.